Turadayen ǧǧan azaɣar, d tiwririn i la ttalin ; mraw i d-igan tarbaɛt, d azrar n warraw n tmeṭṭut i la inebbcen di tsawent. Tuget deg-sen knan si teɛkemt yeggten. Ddurt, ur yekkis yiwen wass, anagar d tikli, metwal asammer i d-uɣalen. Muggren at-tlisa, ad d-awin amur-nsen n leslaḥ. Skud yufrar usigna deg yigenni, deg uzal gganen, deg yiḍ teddun. Nutni di lqaɛa, timucarin deg yigenni. Assa, aɣemɣum i d-yeɣlin idel tamurt, yeffer-iten ɣef yir tiṭ ara ten-idiwalin. La teddun ddaw leɛnaya-s. Inig n ubrid-a mačči d win n menwala.